છ મહિના પછી નારાયણી આવી. અમારા જીવનમાં, અમારા ઘરમાં. સવારે ઊંઘમાંથી ઊઠતાંવેંત સૌ પહેલાં એની સૂતેલી આંખોનાં પોપચાં જોઉં ત્યારે થાય કે બધું સમજાતું નથી ને બધું સમજવું જરૂરી પણ નથી હોતું. ‘એના આટલા નાના શરીરના પ્રમાણમાં નારાયણી નામ જરા ભારેખમ નથી લાગતું ?’ હું પૂછું. ‘અહં. મને ગમે છે,’ મીનાક્ષી કહે. આજે સવારે વળી કહે, ‘હાય, થાકવી નાખે છે બબ્બે છોકરાં. આ તો આપણને માતૃત્વનો મોહ હોય એટલે બાકી અઘરું છે હોં આ જમાનામાં બે-’ મારી ફેમિનિસ્ટ, નીઓ ફેમિનિસ્ટ, ન સમજાય તેવી પત્ની.